| Marder |
| --- |
| bojové vozidlo pechoty Bundeswehrubojové vozidlo pechoty Bundeswehru |
| **Základná charakteristika** |
| Posádka | 3 + 7 |
| Dĺžka | 6,79 m |
| Šírka | 3,24 m |
| Výška | 2,98 m |
| Hmotnosť | 33,5 |
| **Pancierovanie a výzbroj** |
| Pancierovanie | do 20 mm |
| Hlavná zbraň | 20mm kanón Rheinmetall MK 20 Rh 202 |
| Sekundárne zbrane | guľomet MG3 kalibru 7,62mm, protitankové riadené strely MILAN |
| **Pohon a pohyb** |
| Pohon | vznetový motor MTU MB 833 Ea-500 441 kW (591 koní) |
| Odpruženie | torzné tyče |
| Max. rýchlosť | 65 km/h |
| Pomer výkon/hmotnosť |  |
| Dojazd | cca 520 km |
| Priechodnosť |  |

**Marder** je nemecké bojové vozidlo pechoty, ktoré bolo oficiálne zaradené do služby v máji 1971. Od 70. rokov prešlo vozidlo mnohými úpravami. Slúži nielen v Nemecku, ale aj v Čile, Indonézii, Jordánsku a Grécku. Vozidlo bolo vyrábané do roku 1975 a Bundeswehr získal približne 2100 kusov. V súčasnosti ho v nemeckej armáde nahrádza bojové vozidlo Puma.

Vznik a vývoj
-------------

Pôvodným zámerom bolo postaviť vozidlo, ktoré by nahradilo Schützenpanzer Lang HS.30, čo bolo bojové vozidlo z 50. rokov 20. storočia. Toto vozidlo v sebe spájalo všetky vlastnosti, ktorými sa dnes vyznačujú moderné BVP: rýchlosť, pancierovú ochranu, kanón namontovaný vo veži a priestor pre pechotu so zadným východom (takže pechota, chránená pred paľbou spredu, mohla bezpečne vystúpiť z vozidla). Vozidlo HS.30 však nebolo príliš ergonomické a v dôsledku ďalších konštrukčných zmien bol odstránený zadný východ, čo urobilo vozidlo nepoužiteľným v boji. Nemecká armáda ho preto potrebovala rýchlo nahradiť lepšou konštrukciou, čo vyústilo do vzniku Marderu.

Prvý prototyp bol vyrobený v roku 1960. V rokoch 1961 až 1963 bola postavená druhá séria prototypov. V roku 1966 boli sfinalizované vojenské požiadavky a v roku 1967 sa začala výroba tretej a poslednej série prototypov. Prvý Marder 1 bol odovzdaný 7. mája 1971 a výroba pokračovala až do roku 1975. Celkovo bolo vyrobených 2 136 kusov. Marder prešiel niekoľkými vylepšeniami, ktoré sa premietli do verzií A1, A2, A3, A4 a A5. Marder 1A3 je v súčasnosti najbežnejšou verziou vozidla a slúži aj nemeckej armáde.

Konštrukcia
-----------

Marder má dĺžku 6,79 m, šírku 3,24 m, výšku 2,98 m a celkovú bojovú hmotnosť 28,5 t. Variant 1A3 váži 33,5 t, zatiaľ čo varianty 1A5 a 1A5A1 vážia 37,4 t a 38,1 t. Vozidlo Marder môže pojať troch členov posádky a šesť členov pechoty. Pohonná jednotka sa nachádza v prednej časti vozidla a bojový priestor v zadnej časti. Vozidlo je tiež vybavené rampou pre rýchly vstup a výstup vojakov.

Komunikačné vybavenie Marderu pozostáva z primárneho rádia SEM 80 a sekundárneho rádia SEM 90 s dosahom 30 km.

Trup a pancier veže sú vyrobené zo zváranej ocele. Pancier dokáže ochrániť vozidlo a jeho pasažierov pred 20 mm prieraznou muníciou (APDS) DM43 a 25 mm nábojmi APDS vypálenými zo vzdialenosti 200 m. Boky trupu sú vybavené dodatočnými štítmi z valcovaného homogénneho panciera.

Vozidlo je vybavené termovíznymi systémami PERI-Z 11 a PERI-Z 11 A1 pre veliteľa a termovíznymi systémami PERI-Z 11 a Zeiss pre strelca. Do Marderu bola integrovaná aj termokamera ATTICA-GM, aby pomáhala strelcom efektívne vykonávať ich misie v náročných poveternostných podmienkach. Nahradila zastaranú termokameru WBG-X. Veliteľ vozidla má osem periskopov, zatiaľ čo strelec má tri. Nové termovízne zameriavacie zariadenie Saphir 2.6 MK výrazne zlepšuje dosah pozorovania a nepretržitú kvalitu prieskumu vďaka zvýšenému rozlíšeniu detektora a pokročilej zobrazovacej technológii. Vodič má k dispozícii aj nové nočné pozorovacie zariadenie Spectus II.

Hlavnou výzbrojou vozidla je automatický kanón Rheinmetall MK 20 Rh 202 kalibru 20 mm. Marder je tiež vyzbrojený univerzálnym guľometom Rheinmetall MG3 kalibru 7,62 mm, ktorý má účinný strelecký dosah od 200 m do 1 200 m. Okrem toho má protitankové riadené strely MILAN s vysoko výbušnou hlavicou.

Marder je poháňaný dieselovým motorom MTU MB 833 Ea-500. Na ceste dosahuje maximálnu rýchlosť 65 km/h a má dojazd 520 km. Vozidlo dokáže zdolať jeden meter vysoké vertikálne prekážky, stúpanie 60 % a bočný sklon 30 %, 2,5 m širokú priekopu alebo brodiť vodu hlbokú 2 m.

Varianty
--------

* **Marder 1** - počiatočná verzia vozidla, ktorého bolo v rokoch 1971 až 1975 vyrobených 2136 kusov
* **Marder 1 so strelami MILAN** - v rokoch 1977 až 1979 boli všetky Mardery vybavené odpaľovacím zariadením protitankových striel MILAN.
* **Marder 1 A1(+)** - vybavený dvojitým podávačom pre 20 mm kanón umožňujúci výber streliva, zariadením na nočné videnie vrátane zosilňovačov obrazu a termokamery. Kapacita pechoty bola znížená na päť vojakov. Aplikovalo sa na 674 vozidiel v rokoch 1979 až 1982.
* **Marder 1 A1(-)** - ako A1(+), ale bez termokamery. 350 vozidiel bolo v rokoch 1979–1982 zmodernizovaných na tento štandard.
* **Marder 1 A1A3** - vybavenie Marderu A1 s kryptografickými rádiami SEM 80/90.
* **Marder 1 A1A** - podobný ako variant "1 A1", ale bez zariadenia na pasívne nočné videnie. 1 112 vozidiel bolo zmodernizovaných na tento štandard.
* **Marder 1 A1A4** - Marder A1A s kryptografickými rádiami SEM 80/90.
* **Marder 1 A1A2** - prerobený Marder 1 s vežou z variantu "A1" a podvozkom z "A2"
* **Marder 1 A1A5** - Marder A1A2 s kryptografickými rádiami SEM 80/90.
* **Marder 1 A2** - modernizácia všetkých nemeckých Marderov 1, ktorá prebehla v rokoch 1984 až 1991. Zahŕňala úpravu odpruženia, palivových nádrží a chladiaceho systému. Okrem toho bol nainštalovaný nový zameriavací systém. Infračervené svetlometové zariadenie bolo odstránené a všetky vozidlá boli vybavené termovíznymi kamerami okrem 674 vozidiel A1(+), ktoré ich už mali.
* **Marder 1 A2A1** - Marder 1 A2 s kryptografickými rádiami SEM 80/90.
* **Marder 1 A3** - modernizácia 2 100 vozidiel Marder 1 série A1/A2, ktorá prebiehala v rokoch 1988 – 1998. Vozidlá v tomto štandarde získali novú súpravu panciera namontovanú na boku trupu. Po bokoch hornej časti trupu sú nové odkladacie skrinky.
* **Marder 1 A4** - Marder 1 A3 s kryptografickým rádiom SEM 93.
* **Marder 1 A5** - dodatočné protimínové pancierovanie a kompletne prerobený interiér, aby sa predišlo zraneniam posádky pri výbuchu míny. Aplikované v rokoch 2003–2004 len na 74 Marderov 1 A3.
* **Marder 1 A5A1** - variant vybavený klimatizačným systémom, rušičkou na ochranu pred improvizovanými výbušnými zariadeniami a multispektrálnou kamuflážou. V decembri 2010 prešlo na tento štandard desať vozidiel, ďalších 25 malo byť modernizovaných do augusta 2011.

Používatelia
------------

* Čile  **Čile**
* Grécko  **Grécko**
* Indonézia  **Indonézia**
* Jordánsko  **Jordánsko**
* Nemecko  **Nemecko**
* Ukrajina  **Ukrajina**

Referencie
----------

1. ↑  AXE, David. *With Ex-German Marder Fighting Vehicles, Ukrainian Infantry Can Keep Up With The Tanks* [online]. forbes.com, 2023-01-05, [cit. 2023-03-30]. Dostupné online.
2. ↑   *Marder 1 1A 1A1 armoured infantry fighting vehicle technical data | Germany German army light armoured vehicle UK | Germany German army military equipment UK* [online]. armyrecognition.com, [cit. 2023-03-30]. Dostupné online.
3. ↑   *Marder Infantry Fighting Vehicles (IFVs), Germany* [online]. army-technology.com, 2023-03-21, [cit. 2023-03-30]. Dostupné online.
4. ↑   *Marder 1A3 IFV* [online]. armyrecognition.com, [cit. 2023-04-02]. Dostupné online.